登大明寺塔
作者：宋庠
朝代：宋

paragraphs: 故歲摇落時，憑高望揚越。
流光不我與，復此值凋節。
孤塔踞層岡，仙盤湧㵳泬。
病足攀危梯，寸晷或三歇。
浩蕩佛界寬，凌兢客心折。
遠岫幾培塿，空江一明滅。
海日棲簷題，霜風語鈴舌。
荒墟自今古，大塊靡封埒。
豁若醯覆開，醒如豆聰撤。
哀哉人間世，小智互紛結。
豕蝨論是非，蠻蝸定雄傑。
倀倀百代俗，唧唧九流說。
推致無窮中，秋毫共飄瞥。
聖人小天下，樂意遺來哲。
矧余蒙鄙姿，輕蹈榮利轍。
溷濁六塵并，讙呶太和泄。
薄言真境游，追悟生理缺。
洗心刻來誓，回步懲曩跌。
甘露多餘滋，聖關有幽鐍。
咄嗟朝市人，此路非爾躡。